OpenLLM-France/wikimedia huggingface dataset:
# Yoré Deà

Yoré Deà (en hebreu: יורה דעה) és una secció del Arba Turim, una recopilació de la llei jueva, la Halacà, publicada l'any 1475. Aquesta secció del llibre tracta sobre els aspectes de la llei jueva no relacionats amb el calendari hebreu, les finances, els greuges, el matrimoni, el divorci, o la conducta sexual. La secció Yoré Deà tracta sobre l'àrea més diversa de la llei jueva. Després, el Rabí Yossef Qaro va escriure un codi pràctic de la llei jueva, el Xulhan Arukh, basat en el llibre del Arba Turim, i seguint la seva mateixa estructura interna. Molts comentaristes posteriors van comentar les dues obres. La secció Yoré Deà es refereix a diverses àrees de la Halacà. Els temes tractats en aquesta secció inclouen però no es limiten a:
* Els aliments prohibits i els permesos,
* La circumcisió,
* Les persones no jueves,
* La idolatria,
* La prohibició de cobrar amb interès,
* Els juraments,
* Els conversos,
* Honrar als pares,
* Honrar als erudits i als ancians,
* Donar caritat,
* Estudiar la Torà,
* Els rotlles de la Torà,
* La Mezuzà,
* Allunyar a la mare per endur-se als pollets,
* Menjar-se el gra nou,
* Evitar les barreges prohibides (com el shatnez),
* La redempció del primogènit,
* L'excomunió,
* Visitar als malalts,
* Guardar dol,
* Els delmes sacerdotals,
* La prohibició de portar tatuatges.

## Referències

* ↑ «Orthodox Union: Yoreh Deah» (en anglès). Unió ortodoxa, 07-06-2006.
* ↑ «Programa de estudio del Shulján Aruj: Código de leyes judías» (en castellà). Shema Yisroel Torah Network, 07-01-2019.
# Zdeněk Burian

Zdeněk Burian František Burian (Kopřivnice, Moràvia, 11 de febrer de 1905 - Praga, 1 de juliol de 1981) va ser un pintor i il·lustrador txec reconegut principalment pels seus treballs de reconstrucció gràfica paleontològica, que va realitzar des de la dècada del 1930 fins a la dècada del 1970.
Va elaborar entre 15.000 i 20.000 pintures i dibuixos, i va il·lustrar més de 500 llibres i 600 cobertes de llibres. En cooperació amb el paleontòleg Josef Augusta va pintar moltes reconstruccions d'animals, plantes i fins i tot paisatges prehistòrics. La majoria dels seus quadres van ser a l'oli, principalment a color però també en blanc i negre. Posa especial atenció als detalls i a un inconfusible realisme, alhora que manté una forta presència i sentit de l'ambient de les eres que representa.
A causa dels errors anatòmics dels paleontòlegs de la seva època, per exemple, representa a l'iguanodont alçat, com a bípede, avui se sap que avançava com quadrúpede, encara que segurament podia alçar-se momentàniament, però no era la seva postura habitual. Als Estats Units és considerat el segon en influència en aquest subgènere, després de Charles R. Knight, però als països de parla hispana és lil·lustrador més conegut d'aquest tipus de treballs editorials. Va ser un gran pintor, amb una admirable capacitat per representar de forma realista, no solament plantes i animals desapareguts, sinó també el món que els envoltava. Algunes de les seves il·lustracions són veritables obres d'art.
Entre altres objectes dels seus quadres, destaquen principalment dinosaures, però també va incloure peixos, amfibis, altres rèptils, rèptils mamífers, aus i mamífers, inclosos homes prehistòrics, i fins a insectes, plantes i paisatges.

## Bibliografia

* La vida antes del hombre. Zdeněk V. Špinar. Il·lustrat per Burian sota la direcció de J. Augusta, Z.V. Špinar i V. Mazák. Madrid, 1978. Queromón Editores, S.A. ISBN 84-7375-002-0 (castellà)

## Enllaços externs

* Museu Zdeněk Burian (txec)
* Galeria de quadres de Burian Arxivat 2012-06-09 a Wayback Machine. (txec)
* Zdeněk Burian - Paleolític superior : imatges en color (anglès)
* Zdeněk Burian - Paleolític mitjà : imatges en color (anglès)
# Zdenĕkita

La zdenĕkita és un mineral de la classe dels fosfats, que pertany al grup de la lavendulana. Rep el seu nom en honor del Dr. Zdenĕk Johan (1935-2016), mineralogista i director d'Afers Científics de la Bureau de Recherches Géologiques et Minières de França. També va ser vicepresident de l'Associació Mineralògica Internacional entre els anys 1996-1998.

## Característiques

La zdenĕkita és un fosfat de fórmula química NaPbCu₅(AsO₄)₄Cl·5H₂O. Va ser aprovada com a espècie vàlida per l'Associació Mineralògica Internacional l'any 1992. Cristal·litza en el sistema monoclínic. La seva duresa a l'escala de Mohs oscil·la entre 1,5 i 2. És l'anàleg de plom de la lavendulana.
Segons la classificació de Nickel-Strunz, la zdenĕkita pertany a «08.DG - Fosfats, etc, amb cations de mida mitjana i gran, (OH, etc.):RO₄ < 0,5:1» juntament amb els següents minerals: lavendulana, sampleïta, shubnikovita i lemanskiïta.

## Formació i jaciments

Va ser descoberta a la mina de Cap Garonne, al municipi de Le Pradet, que pertany al departament de Var, a Provença – Alps – Costa Blava (França). També ha estat descrita al districte miner de Làurion, a Grècia, així com al comtat de Yancowinna, a Austràlia. Aquests dos indrets i la seva localitat tipus són els únis tres llocs on ha estat trobada aquesta espècie mineral.

## Referències

* ↑ «Zdenĕkite» (en anglès). Mindat. [Consulta: 3 agost 2017].
# X 100pre

X 100pre (una abreviatura de "Por siempre" en castellà, "Per sempre" en català) és l'àlbum de debut del traper de Puerto Rico Bad Bunny. Va ser anunciat el 23 de desembre de 2018, i llançat la nit de Nadal, per Rimas Entertainment. Compta amb col·laboracions com a convidats de Diplo, El Alfa i Drake. El 2020 l'àlbum va ser classificat com a número 447 a la llista de 500 millors àlbums de tots els temps de Rolling Stone.

## Senzills i promoció

El 28 de juny del 2018 Bad Bunny va publicar el senzill "Estamos Bien", produït pel mateix artista, Tainy i La paciencia. El dia 11 d'octubre va estrenar el segon senzill del disc "MIA", en col·laboració amb el raper canadenc Drake. El 14 de desembre va estrenar "Solo de Mi".
El 23 de gener del 2019, Bad Bunny va publicar el videoclip de "Caro", protagonitzat per l'artista porto-riqueny i la model Jazmyne Joy i amb un missatge contra la discriminació. El 14 de febrer va publicar el videoclip oficial per a "Si Estuvieramos Juntos". El 6 d'abril va presentar el videoclip de "La Romana", la col·laboració amb el raper dominicà El Alfa. El 26 d'abril estrenava el videoclip de "200 Mph" i el 4 de maig el de "Ni Bien ni Mal".
El 23 de desembre, encara que ja havia presentat música lligada als projectes posteriors a X100PRE, Bad Bunny va celebrar l'aniversari del disc amb la publicació del videoclip per a "¿Quién Tu Eres?"

## Referències

* ↑ «Bad Bunny to Drop Debut 'X100PRE' Album on Christmas Eve: Exclusive Interview» (en anglès). [Consulta: 4 agost 2021].
* ↑ Stone, Rolling; Stone, Rolling. «The 500 Greatest Albums of All Time» (en anglès americà), 22-09-2020. [Consulta: 4 agost 2021].
* ↑ «Bad Bunny – Estamos Bien». [Consulta: 10 juliol 2022].
* ↑ «Bad Bunny (Ft. Drake) – MIA». [Consulta: 10 juliol 2022].
* ↑ «Bad Bunny – Solo de Mí». [Consulta: 10 juliol 2022].
* ↑ Reed, Ryan; Exposito, Suzy. «Gender-Swapped Bad Bunny Commands Surreal 'Caro' Video» (en anglès americà), 23-01-2019. [Consulta: 10 juliol 2022].
* ↑ «BAD BUNNY - SI ESTUVIÉSEMOS JUNTOS | X100PRE (Video Oficial)». [Consulta: 10 juliol 2022].
* ↑ «BAD BUNNY FT. EL ALFA - LA ROMANA | X100PRE (Video Oficial)». [Consulta: 10 juliol 2022].
* ↑ «BAD BUNNY FT. DIPLO - 200 MPH | X100PRE (Video Oficial)». [Consulta: 10 juliol 2022].
* ↑ «BAD BUNNY - NI BIEN NI MAL | X100PRE (Video Oficial)». [Consulta: 10 juliol 2022].
* ↑ «BAD BUNNY - ¿QUIÉN TÚ ERES? | X100PRE (Video Oficial)». [Consulta: 10 juliol 2022].
# XYZ

«XYZ» té aquests significats:
* X. Y. Z., pseudònim de Ferran Agulló i Vidal (1863-1933).
* .xyz, domini de primer nivell genèric.
* Línia XYZ, sistema de fortificacions durant la Guerra Civil Espanyola.
* Afer XYZ, episodi diplomàtic entre França i els Estats Units l'any 1798.
* XYZ, grup de música britànic dels anys 1980.
# Xemeneia del Vapor Cremat

La Xemeneia del Vapor Cremat és una obra d'Olesa de Montserrat (Baix Llobregat) protegida com a Bé Cultural d'Interès Local.

## Descripció

Xemeneia de forma troncocònica feta amb maó refractari, morter de calç i catorze anelles de ferro. La base és de planta quadrada construïda amb els mateixos materials i té una cornisa esglaonada amb gran volada.

## Història

Aquesta xemeneia pertany a l'antiga fàbrica coneguda amb el nom de vapor Cremat, posteriorment anomenada Paños Margarit, en funcionament des del 1883 fins al 1977. La fàbrica va ser enderrocada fa pocs anys sent la xemeneia l'únic element que s'ha conservat del conjunt d'aquest edifici industrial. Els germans Llorenç i Carles Margarit disposaven l'any 1856 d'un petit taller tèxtil a la vila que es consolidà a fins a construir la fàbrica Margarit Hermanos. Es van fusionar amb el negoci tèxtil de Joan Campañà, l'any 1883 i l'empresa es va anomenar Campañà-Margarit i Compañia. El creixement de l'empresa va comportar la construcció d'una nova nau més gran. El nom de Vapor Cremat li ve d'un incendi que va succeir el 1887 i que va suposar un cop per a l'empresa.
A partir de 1901 la fàbrica adoptarà diferents noms, però sense canviar de capital. Durant la Guerra Civil (1936-1939) l'empresa es va col·lectivitzar i passà a ser dirigida per un comité de treballadors. A partir de 1940 va rebre el nom de "Paños Margarit, S.A.", fins a la seva desaparició, l'any 1977. El Vapor Cremat tenia un sistema de producció vertical, ja que s'hi elaborava la filatura, els teixits, els acabats i els tints; comptava amb la cadena de producció completa.

## Referències

* 1 2 3 4 5 6 «Xemeneia del Vapor Cremat». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 18 juliol 2018].
# Àhmad ibn Muhàmmad ibn Khàlaf

Abu-Jàfar Àhmad ibn Muhàmmad ibn Khàlaf ibn al-Layth fou emir de la dinastia safàrida de Sistan (923-963).
Després del domini samànida establert el 910 i restablert el 913, l'arribada al tron a Bukharà d'un menor, Nasr II ben Ahmad (914-943) va fer entrar als samànides en un temps de certa decadència i el governador del califa a Fars i Kirman va reimposar l'autoritat califal al Sistan però el poder llavors va passar a mans dels caps militars locals i dels ayyars o vigilants (encarregats de lluitar contra els kharigites). En la confusió els ayyars de Zarandj, la capital, es van revoltar l'abril/maig del 923 i van proclamar emir a un membre de la família safàrida, Abu-Jàfar Àhmad ibn Muhàmmad ibn Khàlaf ibn al-Layth. Era un home jove però experimentat, net de Khàlaf que havia lluitat amb Yaqub ibn al-Layth i amb Amr ibn al-Layth i era parent per part de la mare Banu.
La seva primera tasca fou recuperar el Sistan oriental amb Bust i Rukkadj o Zamindawar, on un cap ayyar, Abd-Al·lah ibn Àhmad, que havia tingut el poder entre octubre del 922 i maig del 923, s'havia retirat i s'havia fet fort; ho va aconseguir en poc temps i va consolidar el seu poder sent reconegut en tota la regió.
El 929 aprofitant la deposició i restauració del califa al-Múqtadir, va enviar a Kirman un exèrcit dirigit pel seu esclau Muhàmmad ibn Yaqut, on va recollir una bona quantitat de taxes. No gaire després l'antic emir safàrida de Sistan Abu-Hafs Amr ibn Yaqub ibn Muhàmmad (911-913) va retornar al país des de Bagdad on estava exiliat segurament enviat pel califa per crear discòrdia dins del Sistan, però Abu-Hafs va tenir una bona rebuda i no va presentar problemes. Bust, en posició perifèrica, era centre d'oposició permanent i el 931 s'hi van revoltar un grup de turcs dirigits per Karategin al-Isfidjabi amb el suport de dos líders locals, Ba Yazid Banaki i Ba Zakariya Zayduy. Àhmad hi va anar el 932 i va derrotar els rebels.
Va protegir la cultura i va mantenir bones relacions amb la cort samànida. Cap a la part final del seu regnat el comandant en cap de l'exèrcit Abu-l-Fat·h, va adquirir un poder immens; va reprimir la lluita de faccions a Uq (952/953), però després es va revoltar a Jarvardkān i Baskar en favor d'Abu-l-Abbàs, fill de l'antic emir Tàhir ibn Muhàmmad ibn Amr (900-09) que tenia molts partidaris, ja que era descendent directe d'Amr ibn al-Layth. Finalment la revolta fou dominada pel general Razdani amb el suport dels turcs de Bust. Llavors fou Razdani el que va conspirar el 963 amb els líders de la guàrdia d'esclaus de l'emir, i amb Abu-l-Abbàs ibn Tàhir, i va assassinar Àhmad (abril del 963). Va seguir un període de desordres però finalment el fill del mort, Abu-Àhmad Khàlaf va aconseguir imposar-se i va iniciar un llarg regnat (fins que es va establir la sobirania gaznèvida el 1003).

## Bibliografia

* C. E. Bosworth, The Ṭāhirids and Ṣaffārīds, a la Cambridge History of Iran IV
* C. E. Bosworth The Islamic Dynasties, Edinburgh, 1967
# Zemianske Kostoľany

Zemianske Kostoľany és un poble i municipi d'Eslovàquia que es troba a la regió de Trenčín. La primera menció escrita de la vila es remunta al 1331.

## Referències

* ↑ «Trenčiansky kraj (Slovakia): Districts, Towns and Municipalities - Population Statistics, Charts and Map». [Consulta: 21 desembre 2021].
* ↑ «História». [Consulta: 24 desembre 2021].
# Melaleuca acuminata

Melaleuca acuminata o Mallee Honeymyrtle és una planta de la família de les Myrtaceae que es distribueix pel sud d'Austràlia, encara que hi ha espècies del gènere que també s'estenen per Nova Caledònia, Malàisia i el Vietnam.

## Descripció

És un petit arbust glabre, de fins a 2 metres d'alçària, amb les branques ascendents.

### Fulles

Les fulles són oposades, decussades, és a dir, es diu de les fulles oposades en que cada parell es disposa en un pla longitudinal que fa angle recte amb els dels parells immediats, superior i inferior. Són de forma el·líptica, de 5-10 x 2-3 mm, acuminades, recurves, còncaves a la part adaxial, puntejades amb glàndules a la part del revers.

### Flors i Fruit

Són de color groc - crema i es reuneixen en grups o en raïms al llarg de les tiges, van creixent sota les últimes que han crescut. Els estams fan fins a 6 mm de llarg. El fruit és més aviat globular, d'uns 3,5 mm de diàmetre, suau quasi sèssil.

## Distribució

Aquesta espècie té una distribució disjunta a banda i banda de la regió del Nullarbor i de la Gran Badia Australiana, al sud del continent. Creix en zones de matollar tipus mallee en sòls argilosos i calcaris.

## Identificació

És de fàcil identificació per les seves fulles decussades i recurvades i per les inflorescències de les seves flors als voltants de les tiges.

## Taxonomia

Melaleuca acuminata va ser descrita per Mueller, Ferdinand Jacob Heinrich von i publicada a Fragmenta Phytographiæ Australiæ 1: 15. 1858. (Fragm.)

## Etimologia

* Melaleuca: és el nom genèric que prové de les paraules gregues melas que significa fosc o negre i leucon que significa blanc, en referència aparentment a les tonalitats blanques de les branques i fosques dels troncs.
* acuminata: epítet específic descriptiu que fa referència a la forma punxeguda de les puntes de les fulles.

## Usos

Des d'arbres i arbusts ornamentals per a parcs i jardins, a tallavents agrícoles i a la rehabilitació de les terres afectades per la sal. El seu cultiu al sud-est asiàtic ha estat molt important per a l'obtenció de fibra de la seva fusta. Però el més rellevant és l'extracció dels olis essencials de les seves fulles per a les indústries cosmètica i farmacèutica.

## Referències

* ↑ «Melaleuca acuminata» a EOL. Data consulta: 18 de maig de 2015.
* ↑ «Melaleuca acuminata a The Plant List» (en anglès). [Consulta: 19 maig 2015].
* ↑ «Melaleuca acuminata». Tropicos.org. Missouri Botanical Garden. [Consulta: 18 maig 2015].
* ↑ http://aciar.gov.au/files/mn156-prelims_1.pdf Arxivat 2015-05-28 a Wayback Machine.
# Vladímir Iefimkin

Vladímir Serguéievitx Iefimkin (en rus Владимир Александрович Ефимкин, Kúibixev, 2 de desembre de 1981) és un ciclista rus, professional des del 2005 fins al 2011. El seu germà bessó Aleksandr també és ciclista professional.
En el seu palmarès destaquen les victòries d'etapa al Tour de França i a la Volta a Espanya, i la victòria a la Volta a Portugal de 2005.

## Palmarès

* 2004
** 1r al Trofeu Rigoberto Lamonica
** Vencedor d'una etapa al Giro de la Vall d'Aosta
* 2005
** 1r a la Volta a Portugal i vencedor d'una etapa
** Vencedor d'una etapa als Quatre dies de Dunkerque
** Vencedor d'una etapa a la Volta a Aragó
* 2007
** Vencedor d'una etapa a la Volta a Espanya
** Vencedor d'una etapa a l'Euskal Bizikleta
* 2008
** Vencedor d'una etapa al Tour de França

### Resultats al Tour de França

* 2008. 10è de la classificació general. Vencedor d'una etapa
* 2009. Abandona (15a etapa)

### Resultats al Giro d'Itàlia

* 2006. 39è de la classificació general

### Resultats a la Volta a Espanya

* 2007. 6è de la classificació general. Vencedor d'una etapa

## Enllaços externs

* Fitxa a sitiodeciclismo.net
* Fitxa a museociclismo.it
* Fitxa a cyclebase.nl
# Asparukh (pitiakhsh)

* Aquest article tracta sobre Sàtrapa del Regne d'Ibèria. Vegeu-ne altres significats a «Asparukh».
Asparukh fou pitiakhsh (bdeakhsh, vitaxa, bidaxš) del Regne d'Ibèria (Geòrgia) càrrec equivalent a sàtrapa, durant el regnat d'Hadrià (117-138). Els pitiakhsh d'Ibèria havien format una dinastia de virreis que governaven al mateix temps que els reis, dinastia que va existir des de vers el segle I fins al III. Tenien una necròpolis a Armazi.
És conegut únicament perquè a les excavacions es va recuperar el seu anell amb segell de la seva tomba, on el seu nom i títol estan clarament gravats en grec i el seu rostre apareix amb el perfil dret amb barba i nas sortint i el tors superior pelat.
# Comtat d'Aroostook (Maine)

El Comtat d'aroostook (Maine) (en anglès: Aroostook County, Maine) és un comtat administratiu dels Estats Units situat a l'estat de Maine. El seu nom és amerindi i significa riu bonic Al cens de 2010 tenia 71,870 habitants. La seu del comtat és a Houlton.A Maine aquest comtat es coneix simplement com "The County," i és un dels comtats amb més superfície d'entre els comtats dels Estats Units a l'est del riu Mississipi, (el comtat de Saint Louis a Minnesota és el comtat amb més extensió total del país).
La seva ciutat amb més habitants és Presque Isle
Com que és el comtat més al nord de Maine, també la seva ciutat més septentrional, Estcourt Station, és la població més al nord de Nova Anglaterra. El comtat d'Aroostook és conegut pel seu conreu de patateres i també per la seva cultura d'Acàdia. En la regió més al nord del comtat, que fa frontera amb el comtat de Madawaska, Nova Brunswick, molts dels seus residents són blingües (anglès i francès). També s'hi ha desenvolupat molt l'energia eòlica.

## Geografia

Segons el cens del 2000, aquest comtat té una superfície de 6,828.79 milles quadrades (17,686.5 km$^2$), de les quals 6,671.54 milles quadrades (17,279.2 km$^2$) (o el 97,70%) és superfície terrestre i 157.25 milles quadrades (407.3 km$^2$) (o el 2,30%) és d'aigua.

### Comtats dels Estats Unis adjacents

* Washington County, Maine - al sud-est
* Penobscot County, Maine - al sud
* Piscataquis County, Maine - sud
* Somerset County, Maine - sud-oest

### Comtats del Canadà adjacents

* Comtat de Madawaska, Nova Brunswick - al nord-est
* Comtat de Victoria, Nova Brunswick - a l'est
* Comtat de Carleton, Nova Brunswick - a l'est
* Comtat de York, Nova Brunswick - al sud-est

### Reserves d'amerindis

* Aroostook Band of Mi'kmaq Indians Reservation, situada a Presque Isle, Maine
* Houlton Band of Maliseet Indians Reservation, situada a Houlton, Maine

### Zones nacionals protegides

* Aroostook National Wildlife Refuge

## Història

El comtat d'Aroostook es va formar l'any 1839 a partir de zones del comtat de Penobscot i el comtat de Washington (Maine). Part d'aquest territori estava dins la disputa ue va conduir a la "Guerra d'Aroostook".

## Referències

* ↑ «Aroostook County Government». Aroostook.me.us, 05-01-2012. [Consulta: 11 maig 2013].
* ↑ «State & County QuickFacts». United States Census Bureau. Arxivat de l'original el 2011-07-17. [Consulta: 10 març 2014].
* ↑ Adrian Ettlinger. AniMap Plus: County Boundary Historical Atlas. Gold Bug Software, Alamo, CA.

## Enllaços externs

* Aroostook County Government
* Aroostook County Arxivat 2010-05-27 a Wayback Machine. on Maine.gov
* Aroostook County events
# Departament de Comerç, Consum i Turisme de la Generalitat de Catalunya

El Departament de Comerç, Consum i Turisme de la Generalitat de Catalunya fou una conselleria del Govern de la Generalitat de Catalunya creat amb el Decret 1/1980, de 8 de maig, estructurant el Consell Executiu de la Generalitat de Catalunya amb el nom de Conselleria de Comerç i Turisme. El conseller de Comerç, Consum i Turisme era el màxim representant del departament.
Va desaparèixer durant la V Legislatura en fusionar-se amb el Departament d'Indústria i Energia. A principis de la VII Legislatura es va recuperar, però al maig de 2006, amb la remodelació del govern després de l'expulsió dels consellers d'ERC, aquest departament fou suprimit. Les competències de Comerç, Consum i Turisme es varen integrar al Departament d'Economia i Finances i al de Treball i Indústria. Actualment, les funcions de Comerç, Consum i Turisme, formen part del Departament d'Empresa i Ocupació.

## Llista de consellers

| # | Legislatura | Nom | Inici de mandat | Fi de mandat | Partit polític |
| Departament de Comerç i Turisme (1980-1988) ||||||||
| 1 | I | Francesc Sanuy i Gistau | 8 de maig de 1980 | 19 de desembre de 1985 | Convergència Democràtica de Catalunya |
| 1 | II | Francesc Sanuy i Gistau | 8 de maig de 1980 | 19 de desembre de 1985 | Convergència Democràtica de Catalunya |
| 2 | II | Narcís Oliveras i Terradas | 19 de desembre de 1985 | 9 de maig de 1986 | Unió Democràtica de Catalunya |
| 3 | II | Joaquim Molins i Amat | 9 de maig de 1986 | 4 de juliol de 1988 | Convergència Democràtica de Catalunya |
| Departament de Comerç, Consum i Turisme (1988-1996) ||||||||
| 4 | III | Lluís Alegre i Selga | 4 de juliol de 1988 | 7 de juny de 1996 | Unió Democràtica de Catalunya |
| IV |
| V |
| Departament de Comerç, Turisme i Consum (2003-2006) ||||||||
| 5 | VII | Pere Esteve i Abad | 20 de desembre de 2003 | 15 d'octubre de 2004 | Esquerra Republicana de Catalunya |
| 6 | VII | Josep Huguet i Biosca | 15 d'octubre de 2004 | 11 de maig de 2006 | Esquerra Republicana de Catalunya |

## Notes

* 1 2 3 4 A proposta de Convergència i Unió

## Referències

* ↑ «DECRET 1/1980, de 8 de maig, estructurant el Consell Executiu de la Generalitat de Catalunya». Portal Jurídic de Catalunya. [Consulta: 27 maig 2018].

## Enllaços externs

* Comerç i Consum a la Generalitat de Catalunya
* Turisme a la Generalitat de Catalunya